Viimsi Artium

Viimsi Artium on kultuuri- ja hariduskeskus Viimsi vallas, mis avati 19. augustil 2022. Keskus on loodud kokku tooma etenduskunste, klassikalist, jazz-, pop- ja rokkmuusikat, kunsti, filmi, teadust ja haridust.

Kultuuri- ja hariduskeskus Viimsi Artium asub Lubja külas, Randvere tee 20. Hoone kuulub Viimsi Haldus OÜ-le, kes on andnud hoone koos üle tee asuva parklaga rendile SA-le Kultuuri- ja hariduskeskus Viimsi Artium. Viimases on omakorda allrentnikud Viimsi Muusikakool, Viimsi Kunstikool, Viimsi Teaduskool, Viimsi Huvikeskus (Viimsi Haldus OÜ) ja kohvik-restoran.

Sihtasutuse Viimsi Artium juht on Kristiina Reidolv.

Viimsi Artiumil on oma tervitusmuusika „Viimsi Artium Fanfaar“, mille on kirjutanud Villu Veski ja orkestriseade teinud Ott Kask. "Viimsi Artiumi Fanfaar" parituur asetati Artiumi nurgakivi sisse. Nurgakivi koos partituuriga asub Viimsi Artiumi suure saali parteri põranda all.

Sihtasutus Kultuuri- ja hariduskeskus Viimsi Artium 
SA Kultuuri- ja hariduskeskus Viimsi Artium asutas Viimsi vallavolikogu 16. märtsil 2021. Selle eesmärgiks seati kultuuritegevuse edendamine, võimaluste loomine kultuuri- ja haridustegevuse korraldamiseks Viimsi vallas ning Sihtasutuse tegevuste korraldamiseks Artiumi hoonekompleksi ruumide haldamine ja igapäevane majandamine.

Lisaks ruumide allrendile andmisele ja rendiüritustele toob SA Kultuuri- ja hariduskeskus Viimsi Artium välja nii kaasproduktsioone kui oma produktsioone programmi all „Viimsi Artium esitleb“. Programmi kokkupanekul lähtutakse kogukonnakesksusest ning Eesti kui ka rahvusvahelisest tippkultuurist. „Viimsi Artium esitleb“ kultuuriprogrammi koostab Viimsi Artiumi tiim ning see moodustab nii sündmuste kui külastajate arvust kolmandiku. Peale klassikalise muusika ürituste on Viimsi Artium olnud avatud ka eksperimentaalsetele sündmustele ja etendustele.

Viimsi Artiumit külastas avahooajal üle 73 000 inimese. Avahooajal toimus 112 kontserti, 65 teatrietendust, lisaks näitusi, filmiseansse, kogukonna- ja korporatiivsündmusi. Artiumi esimesel hooajal toimus 40 rahvusvahelist sündmust esinejatega 20 riigist.

Viimsi Artium teeb koostööd Eesti Muusika- ja Teatriakadeemiaga, kellega korraldatakse ühiseid kontserdisarju, ning Eesti Riikliku Sümfooniaorkestriga (ERSO), kellega on traditsiooniks saanud ühise päeva korraldamine Eesti taasiseseisvumispäeva paiku. Koostööd tehakse ka Viimsi Artiumis asuvate Viimsi Muusikakooli, Viimsi Kunstikooli, Viimsi Teaduskooliga ja teiste valla asutustega.

Viimsi Artiumi festivalid 
Viimsi Artium on olnud mitme festivali algataja:

 Põhja Konna festival, mis  on kultuuri- ja kogukonnafestival – toimus 2023. aasta septembris esimest korda;

 Põhja- ja Baltimaade Jazz Meeting – toimus 2022 ja 2023 Põhja Konna festivali osana.

 Viimsi Tänavakunstifestival – toimus 2022 koos Viimsi Teabepäevaga ja 2023 Põhja Konna festivali osana.

Kaasaegse kunsti galerii näitused 
Kaasaegse kunsti galeriis, mis asub vanas vene sõjaväe kütusemahutis, kahel korrusel, on Viimsi Artiumi esimesel tegevusaastal olnud järgmised näitused:

 Olga ja Priit Pärna kaksiknäitus "Ole paigal – las ma vaatan!", "Läks lendu", 2022
 Angeelia ja Mick Pedaja näitus "Pühalend", 2023
 Näitus „Maast linnaks“, 2023
 Eesti Kujurite Ühenduse aastanäitus "Keerukuju", 2023
 August Künnapu maalinäitus "Waiting for the Sun", 2023

Viimsi Artiumi ruumid ja hooned 

 Suur saal

452-kohaline ringrõduga multifunktsionaalne saal. Saali suurus on 461 m². Lava on 13,75 m lai ja 11,35 m sügav, sh koosneb lava 3 moodulist, mida saab tõsta eri kõrgustele. Võimalik on teha 1,60 m sügavune orkestriauk. Lava kõrgus on 11,45 meetrit. Saali põrand on muudetav: publikutõusuga või tasapinnaline. Saali akustika on loonud Linda Madalik.

 Kammersaal

Kammersaalis on 150 kohta. Saali suurus on 142,1 m², kõrgus 7 m. Lava suurus on 30 m². Saali akustika on loonud Linda Madalik.

 Black box

130-kohaline black box on multifunktsionaalne, võimaldades ruumi muuta vastavalt sündmuse kontseptsioonile. Saalis on mitmest moodulist koosnev publikutribüün koos pinkidega. Saali suurus on 161,6 m², kõrgus 7,48 meetrit, valgussildadeni 5,1 m.

 Kaasaegse kunsti galerii

Galerii asub suurest majast eraldi, looduskaitseala serval, vanas sõjaväe kütusemahutis. Esimesel korrusel on kohti kuni 90 ning teise korruse tribüünil kuni 30. Teiselt korruselt pääseb katusele ringterassile.

 Vabaõhulava

Vabaõhulava asub suurest majast eraldi, looduskaitseala serval, vanas sõjaväe kütusemahutis ning meenutab miniatuurset amfiteatrit. Pindala 200 m².

 Artiumi katuseterrass

Mõeldud nii õuesõppeks kui ka vabaõhukontsertide ja -kino nautimiseks.

Viimsi Artiumi arhitektuur 

Viimsi Artiumi arhitektid: Siiri Vallner, Indrek Peil, Ko Ai, Kristel Niisuke, Ivo-Martin Veelma, Arseniy Kukuškin, Allan Pits (Kavakava); sisearhitektuuri: Siiri Vallner, Mari-Liis Sõber (Kavakava);  maastikuarhitektuuri: Kersti Lootus, Margit Kõrgekuhi (Lootusprojekt); konsultant, materjalid ja sisustus: Malle Jürgenson, konstruktor: Ivar Muuk, Pike OÜ. Hoone ehitas Nordlin Ehitus OÜ.  Rahvusvaheline arhitektuurivõistlus toimus 2018. aastal. Võidutöö „Robin“ autorid Siiri Vallner, Indrek Peil, Ko Ai, Kristel Niisuke. Hoone valmis 2022.

Hoone loomisel on püütud rõhutada seost klindi ja loodusega. Hoone on sild maastikuga, nii mõtteliselt, kujundlikult kui otseselt ja sama põhimõte on toodud fuajee kujundusse. Katuseterrass oma rohelahenduste ja sildadega teeb ülemineku loodusesse hästi sujuvaks ja loomulikuks.

Hoone konstruktsioon on valmistatud betoonist, mis tagab ühtlasi helipidavuse. Viimistlusmaterjalina on kasutatud puitu. Mõlemad tasakaalustavad saalide akustikat. Iga saali konstruktsioon on lahendatud eraldiseisva ujuva kuubikuna, et vältida heli levikut. Nii saab vajadusel ka kolmes saalis korraga paralleelselt kontserte läbi viia.

Umbes 400 lapsele mõeldud muusika-, kunsti- ja teaduskoolid on jagatud tiibade vahel, ent juba tellijale Viimsi vallavalitsusele oli tähtis kunstide vahel sünergia loomine, eri koolides käivate laste kokkuviimine. Kõigi kolme kooli direktorid istuvad samal korrusel kõrvuti kabinettides.

Tunnustused ja nominatsioonid

 2023 Euroopa Liidu kaasaegse arhitektuuri – Mies van der Rohe auhinna nominent;

 2022 Eesti Kultuurkapitali arhitektuuri sihtkapitali aastapreemia nominent;

 Aasta Betoonehitis 2022 nominent;

 2022. aasta puitarhitektuuri võistluse sisekujunduse autasu.

Viimsi Artiumi rajamise kronoloogia 

 Viimsi valla üldplaneeringu teemaplaneeringus „Lapsesõbralik Viimsi“, mis kehtestati Viimsi Vallavolikogu 21. juuni 2011 otsusega nr 42, määrati Viimsi kaunite kunstide asukohaks Haabneeme Keskus;
 2016. aastal tekkis plaan rajada uus kultuuri- ja hariduskeskus Viimsi vallamaja asemele Viimsi alevikku, Nelgi teele;
 29. novembril 2017. a sõlmitud koalitsioonilepingus sätestati, et Viimsisse ehitatakse noorte talentide kool, mis pakub tehnoloogia-, muusika-, kunsti- ja loodusalast huviharidust;
 Viimsi vallavolikogu otsustas 13. märtsil 2018. a omandada Lubja külas asuva Allika-1 kinnistu pindalaga 56 726 m²;
 2018. aastal korraldati rahvusvaheline arhitektuurikonkurss Artiumi hoone arhitektuurilahenduse leidmiseks, mille võitjaks valiti 25. oktoobril 2018. a arhitektuuribüroo Kavakava projektiga „Robin“, kes on ka hoone ehitusprojekti koostaja;
 Märtsis 2019 kuultati välja nimekonkurss avatavale haridus- ja kultuurikeskusele – noorte talentide koolile. Nimeks sai Artium ning selle nime esitas Aire Mill;
 10. detsembril 2019 võttis Viimsi vallavolikogu vastu otsuse nr 66 „Lubja külas kinnistute Allika, Randvere tee L6 ja Randvere tee 28 detailplaneeringu kehtestamine“ Otsusega määrati ehitusõigus huvikooli ehitamiseks ning kütusetünnide ümberehitamine vaba aja veetmiseks mõeldud hooneteks;
 27. septembril 2020 sõlmiti Viimsi valla äriühingu OÜ Viimsi Haldus ja OÜ Nordlin Ehitus vahel ehitusleping, mille kohaselt 2022. aastaks pidi vallale valmima uus kultuuri- ja hariduskeskus;
 11. veebruaril 2021 pandi Viimsi Artiumile nurgakivi;
 16. veebruaril 2021 asutas Viimsi vallavolikogu sihtasutuse Kultuuri- ja Hariduskeskus Viimsi Artium;
 14. septembril 2021 toimus Viimsi Artiumi sarikapidu;
 30. märtsil 2022. a asutas Viimsi vallavolikogu munitsipaalhuvikooli Viimsi Teaduskool, mis alustas septembrist õppetööd allrentnikuna Viimsi Artiumis;
 26. mail 2022 sai Viimsi Artium kasutusloa;
 19. augustil 2022 toimus Viimsi Artiumi pidulik avamine.

Viited 

Viimsi vald